﻿Folclorul muzical şi Structuralismul Pentru o cât mai bună înţelegere a evoluţiei ideilor în secolul XX, termenul de ‘structură' se impune în mod decisiv prin contribuţiile sale semnificative aduse la dezvoltarea unor ştiinţe precum lingvistica, logica, matematica, psihologia, biologia, fizica, ştiinţele sociale ş.a. Structuralismul ca doctrină bine închegată, de sine stătătoare, nu este opera unui anumit filosof sau om de ştiinţă (ca de exemplu fenomenologia, curent filosofic contemporan structuralismului iniţiat de filosoful german Edmund Husserl1), ci mai degrabă se degajă din cercetările independente ale unor câmpuri de investigaţie diferite. Abia în anul 1968 Jean Piaget sintetizează în cartea sa Structuralismul principiile fundamentale şi direcţiile principale de dezvoltare ale acestei doctrine. Metoda structurală, în accepţiunea sa modernă, s-a conturat la confluenţa secolelor XIX şi XX, impunându- se definitiv prin cercetarile în domeniul lingvisticii ale lui Ferdinand de Saussure. Metoda este preluată apoi în psihologie (teoria Gestalt-urilor-structurile perceptive), şi îşi găseşte apoi adepţi printre specialiştii celor mai diverse ştiinţe. ‘Structuralismul exprimă tendinţa pronunţată a ştiinţelor contemporane spre construcţia de modele formalizabile şi accesibile unui tratament matematic, spre un spor de rigoare…'2. Scopul prezentului eseu este de a sugera, pornind de la noţiunea de structură şi de la metodologia structuralistă, posibile direcţii de cercetare a folclorului muzical, chiar dacă o suprapunere exactă a tiparelor muzicii tradiţionale pe definiţia structurii va fi poate uneori greu de realizat, rezultatul obţinut va duce poate la clarificarea unor elemente ce ţin atât de nivelul microscopic cât şi cel macroscopic al fenomenului muzical folcloric. Jean Piaget defineşte structura în primul rând ca pe un sistem de transformări care comportă existenţa unor legi şi care se conservă şi se dezvoltă prin chiar jocul transformărilor sale, fără ca acesta să ducă la depăşirea graniţelor sistemului respectiv sau să apeleze la elemente exterioare.3 Definitorii pentru noţiunea de structură sunt următoarele trei însuşiri: de totalitate, de transformări şi de autoreglaj. Totuşi, semnificativ este aici faptul că, deşi structura este formată din elemente, îsuşirile întregului sunt ireductibile la cele ale elementelor componente. Altfel spus, întregul nu este egal cu suma părţilor (compunerea neaditivă a totalităţii)4. Toate elementele sunt subordonate legilor 1 Larousse, Dicţionar de Filosofie , Bucureşsti, Ed. Univers Enciclopedic, 1999, p. 113-114 2 Ludwig Grunberg, Opţiuni filosofice contemporane , Bucureşti, Ed. Politică 1981, p.168 3 Jean Piaget, Structuralismul , Bucureşti, Ed. Ştiinţifică, 1973, p.7 4 Ludwig Grunberg, Opţiuni filosofice contemporane , Bucureşti, Ed. Politică, 1981, p.173 1 care caracterizează sistemul luat în ansamblul lui, denumite legi de compoziţie, şi care conferă totului proprietăţi de ansamblu distincte de cele ale elementelor. Structuralismul abordează o atitudine relaţională, dupa care ceea ce contează nu este elemental, nici totalitatea, ci relaţiile dintre elemente (procedeele de compoziţie), totalitatea nefiind decât rezultanta acestor relaţii. De remarcat este şi legătura ce se stabileşte între cele două însuşiri ale structurii, transformările şi autoreglarea: aceasta din urmă antrenează conservarea structurilor şi o anumită închidere, de unde rezultă că transformările inerente nu duc la depăşirea frontierelor structurii, ci generează numai elemente care aparţin totdeauna structurii şi care conservă legile sale.5 Ne vom opri aici pentru un moment din descrierea termenului de structură, descriere care, deşi foarte sumară, ne va permite să facem unele constatări prin care vom încerca să apropiem cele două obiecte ale studiului nostru - folclorul muzical şi cercetarea structurală prin prisma celor trei însuşiri mai sus amintite. În eseul său asupra fenomenului muzical, Pascal Bentoiu vede muzica indiscutabil dependentă de structură: 'execuţia oricărei muzici nu este posibilă fără existenţa prealabilă –într-un mod sau altul- a unor structuri'.6 Mai departe acelaşi autor distinge trei etaje ale structurii în muzică. Cel mai general şi în acelaşi timp cel mai abstract este aşa-numita macrostructură, sau forma muzicală. Al doilea etaj îl constituie microstructura, adică dispoziţia particulară a elementelor morfologice care contribuie la construcţia macrostructurii. Prin corelarea acestor două aspecte structura poate fi definită drept un număr variabil de raporturi logic determinabile între elementele componente.7 Dar muzica ia cu adevărat naştere atunci când cel de-al treilea etaj al structurii este luat în considerare. Acesta este etajul evenimentelor sonore în chiar momentul interpretării şi implicit al auduţiei lor. Noţiunea de structură ar putea explicita in mod convingător acest agregat care este folclorul muzical, împăcând în acelaşi timp părerile care scot în evidenţă marea sa diversitate cu cele care se străduiesc a-i demonstra coerenţa şi unitatea elementelor sale fundamentale. În lumina celor afirmate mai sus nu cred că ar fi deloc surprinzător dacă am numi folclorul muzical drept o structură, sau poate mai bine zis o metastructură, care înglobează mai multe substructuri, în care ideea de transformare, implicit de evoluţie este permanent prezentă, fără a anula totuşi graniţele, legile şi relativa autonomie a subsistemelor componente. La fel ca ansamblurile sociale, folclorul se impune 5 Jean Piaget, Structuralismul , Bucureşti, Ed. Ştiinţifică, 1973, p.16 6 Pascal Bentoiu , Imagine şi sens , Bucureşti, Ed. Muzicală a Uniunii Compozitorilor, 1971, p.13 7 Ibidem, p. 32 2 ca o totalitate dinamică, implicând transformări, iar autoreglajul său, cât şi al ansamblurilor sociale, se realizează prin constrângerile de toate genurile şi al normelor sau regulilor impuse de grup8. Muzica tradiţională românească cunoaşte o mare bogăţie de genuri şi repertorii distincte, o mare varietate de stiluri regionale. Dar peste aceste diferenţieri regionale există în folclorul nostru muzical trăsături comune care îi dau un aspect unitar în elementele constitutive de conţinut şi formă (pentatonia, scările modale folosite, versurile de câte opt sau şase silabe, cu variantele lor de şapte şi respectiv cinci silabe, tipare cadenţiale, tehnici de interpretare vocală şi instrumentală, formule ritmico-melodice, sisteme ritmice ş.a).9 Bineânţeles că toate aceste tehnici nu sunt folosite în mod unilateral, variaţia având şi aici rolul ei, însă ceea ce iese cu pregnanţă in evidenţa este caracterul omogen, unitar al muzicii ţăranilor români (caracter care mai rezultă şi datorită unor factori economici şi sociali ai mediului rural tradiţional de care nu putem face abstracţie: economie casnică închisă, analfabetism, uniformitate de ocupaţii, mobilitate redusă). Etnomuzicologul român Constantin Brăiloiu insistă deasemenea asupra acestor ‘piese de construcţie' care alcătuiesc un material muzical dat şi le consideră determinate de un principiu inteligibil, din care decurge un ansamblu mai mult sau mai puţin important de procedee, adică un sistem10. Acest ‘sistem' al lui Brăiloiu nu este acelaşi lucru cu conceptul de structură (fiind mai degrabă ansamblul procedeelor de construcţie decât interrelaţionarea pieselor componente), dar o anticipează întru câtva prin intuiţia principiului inteligibil care determină aranjarea ‘pieselor de construcţie'. Acest principiu inteligibil este echivalentul legilor de compoziţie din cadrul structurii, legi care caracterizează structura în ansamblul ei. Totodată, una dintre proprietăţile cele mai importante ale muzicii folclorice este că, odată acceptată tendinţa spre o organizare sistemică a elementelor sale, acestea trebuie să fie in acelaşi timp destul de rigide pentru ca să se poată perpetua nealterate în cea ce priveşte esenţialul, dar şi îndeajuns de maleabile pentru a putea tolera intervenţia arbitrarului individual11. Această problemă a arbitrarului individual este defapt problema variaţiei în folclor, sau altfel spus, caracteristica de transformare a structurii. Variabilitatea este unul dintre atributele esenţiale ale melodiei populare şi face ca aceasta să se asemene unei fiinţe vii, prin permanenta sa schimbare12. 8 Jean Piaget, Structuralismul , Bucureşti, Ed. Ştiinţifică, 1973, p.122 9 Ioan Nicola, Ileana Szenik, Traian Mârza, Curs de folclor muzical , Bucureşti, Ed. Didactică şi Pedagogică, 1963, partea I, p.49 10 Constantin Brăiloiu, Opere, vol. II, Bucureşti, Ed. Muzicală a Uniunii Compozitorilor, 1969, p.218-219 11 Ibidem, p.171 12 Ibidem, p.101 3 Prin aplicarea structuralismului în psihologie s-a ajuns la concluzia, perfect valabilă şi pentru fenomenul muzical anonim, că natura ultimă a realului este de a fi în construcţie permanentă în loc să constea într-o acumulare de structuri gata făcute13. Folclorul muzical nu poate fi complet înţeles dacă nu luăm în considerare şi fenomenul variaţiei. Tocmai de aceea specialişti de talia lui Bela Bartók sau a lui Constantin Brăiloiu îndeamnă la înregistrarea şi studierea a cât mai multe variante posibile, culese de la informatori diferiţi, sau de la acelaşi informator dar la intervale de timp diferite. O descriere sugestivă a acestei situaţii o gasim tot la Brăiloiu: ‘…trebuie să admitem că noi nu culegem niciodată decât variante şi că, în mintea cântăreţului trăieşte o viaţă latentă un arhetip ideal, din care el ne oferă întruchipări trecătoare'14. În continuare etnomuzicologul consideră necesară găsirea proprietăţilor esenţiale ale acestui arhetip, proprietăţi care nu sunt afectate de improvizaţia individuală, aceasta desfăşurându-se liber acolo unde nu alterează nici unul dintre pilonii pe care este clădită melodia. O nouă paralelă, de data aceasta între biologia structurală şi folclorul muzical, ne va ajuta să înţelegem modul cum operează variaţia. Biologia spune că procesul fundamental al variaţiei nu mai este mutaţia, ci recombinarea genetică, instrument principal al formării structurilor ereditare noi.15 Astfel hazardul mutaţiei este înlocuit cu un principiu creator de ordine în stare să explice fenomenele care au loc la nivelul cromozomilor şi care poate fi extins la toate manifestările viului. Cred că şi în cazul muzicii recombinarea este un cuvânt esenţial, un concept care ne ajută să înţelegem mecanismul prin care se dezvoltă, fără a-şi depăsi graniţele proprii, folclorul. Cu toate că la fiecare nouă interpretare a unei melodii găsim o desfăşurare diferită, alegerile care sunt făcute se bazează toate pe un material melodico-ritmic dat, preexistent, de care se folosesc toţi membrii comunităţii pentru a-şi contura variantele proprii. Este de fapt un joc în care fiecare interpret poate să aleagă, conştient sau inconştient, în funcţie de sensibilitatea sa sau de dispoziţia de moment, una sau mai multe din piesele de construcţie disponibile, dar şi acceptate în rândul comunităţii, cu care vrea să se exprime (această situaţie ne duce cu gândul la ceva oarecum similar din domeniul fizicii particulelor elementare unde legile probabilităţii spun că nu putem şti cu precizie traiectoria pe care o va parcurge un electron în jurul nucleului, putem şti doar că această traiectorie va fi una din multele, dar numărabile şi descriptibile, traiectorii posibile; cu toată această similiudine în modul de operare, este totuşi riscant la stadiul actual al cercetărilor din fizică şi etnomuzicologie de afirmat existenţa unei 13 Jean Piaget, Structuralismul, Bucureşti, Ed. Ştiinţifică, 1973, p.43 14 Constantin Brăiloiu, Opere, vol.II, Bucureşti, Ed. Muzicală a Uniunii Compozitorilor, 1969, p.106-107 15 Jean Piaget, Structuralismul, Bucureşti, Ed. Ştiinţifică, 1973, p.56 4 legături directe între fizica cuantică şi folclorul muzical). Rezumând, se poate spune că orice execuţie a unei anumite melodii nu este decât o realizare posibilă a structurilor preexistente.16 Un alt aspect care trebuie menţionat aici este că variaţia nu afectează în egală măsură orice tip de repertorii. În cazul interpretării cântecelor de grup-cum sunt de pildă colindele-variaţia este considerabil limitată. Dimpotrivă, variaţii mai complexe apar în interpretarea cântecelor destinate execuţiei individuale: doina, balada, cântecul propriu-zis. Variaţiile pot fi împinse aici atât de departe, încât datorită lor se poate ajunge la melodii cu totul noi. În sesnsul limitării, trebuie să amintim şi faptul că variaţiile au loc în primul rând în limitele caracteristicilor regionale şi în cadrul caracteristicilor generale ale creaţiei unui popor.17 Trebuie acum să ne oprim asupra celui de-al treilea aspect caracteristic al structurii şi anume autoreglarea. Teoria gestalt-ului are ca una din legile sale fundamentale aceea a tendinţei totalităţilor perceptive de a lua cea mai bună formă posibilă, aceasta fiind caracterizată prin simplitatea, regularitatea, simetria, continuitatea şi apropierea elementelor sale18. Diferenţa care apare aici faţă de muzica cât şi de literatura folclorică este că totalităţile, muzicale sau literare, nu se aranjează în forma unei singure combinaţii optime, ci întâlnim mai multe variante ale ‘celei mai bune forme' posibile, şi acest fapt se datorează în primul rând datorită caracterului colectiv al creaţiei folclorice (chiar şi la nivel individual fiecare interpret poate da naştere la mai multe variante, toate cu un grad optim de organizare). Desigur că putem întâlni şi variante mai puţin reuşite sub aspectul realizării artistice, dar poate că acestea nu sunt decât forme intermediare, în tranziţie către cea mai bună formă posibilă, şi că, mai devreme sau mai târziu, se vor cristaliza şi vor ajunge la o maximă expresivitate. Putem spune că această tendinţă spre o formă optimă a elementelor structurii are ca rezultat în muzica tradiţională stabilizarea unei combinaţii deosebite şi adesea foarte ingenioasă a elementelor melodice şi ritmice primare19. Pornind de la acest concept al celei mai bune forme posibile, putem avansa în cercetarea noastră spre termenul de economie a mijloacelor folosite de autorul anonim şi colectiv, economie care este caracteristică oricărui exemplar al artei folclorice. Economia presupune alegere, care este totdeauna făcută de cineva. Din totalitatea posibilităţilor, cvasi infinite, sunt circumscrise întotdeauna un număr limitat; de obicei elementele selecţionate au un ce de înrudire între ele, creează 16 Pascal Bentoiu, Imagine şi sens, Bucureşti, Ed. Muzicală a Uniunii Compozitorilor, 1971, p.14 17 Ioan Nicola, Ileana Szenik, Traian Mârza, Curs de folclor muzical, Bucureşti, Ed. Didactică şi Pedagogică, 1963, partea I, p.165 18Jean Piaget, Structuralismul, Bucureşti, Ed. Ştiinţifică, 1973, p.65 19 Constantin Brăiloiu, Opere, vol.II, Bucureşti, Ed. Muzicală a Uniunii Compozitorilor, p.126 5 un teren al similitudinilor înăuntrul căruia iau naştere anumite relaţii tipizate.20 Valorificând şi mai mult noţiunea de economie, descoperim o legatură a sa cu stilul, acesta din urmă putând fi întotdeauna pus în legătută cu o anumită economie a elementelor de structură întrebuinţate de un autor, un popor, o şcoală, o epocă.21 Dar economia nu este un aspect valabil doar în cazul muzicilor arhaice, ci se pretează la descrierea tuturor manifestărilor viului. Concludent este şi de această dată tot un exemplu din fizica particulelor elementare: din multiplele traiectorii posibile ale electronului în jurul nucleului, electronul va alege întotdeauna traiectoria care îi necesită cel mai scurt timp de parcurgere, chiar dacă uneori minimul de timp este realizat pe un maximum de spatiu parcurs. Vedem astfel că economia caracterizează materia şi toate formele ei de manifestare începând cu nivelul microparticolelor până la cel macroscopic. Nu ne mai rămâne decât să ne mirăm de ţăranul care a intuit acest principiu de organizare a viului şi care l-a aplicat atât în muzica sa cât şi în toate celelalte aspecte ale vieţii sale materiale şi spirituale. Se mai poate ridica aici problema existenţei unui organ responsabil cu autoreglarea structurii muzicale folclorice. În primă instanţă am putea afirma că aceasta se realizează prin contribuţia membrilor unei comunităţi, care, în mod inconştient, participă la acceptarea şi stabilizarea unui anumit tipar pe care sunt clădite toate cântecele, atât din reperturiul ocazionl cât şi din cel neocazional, dar şi în funcţie de preferinţele estetice şi de posibilităţile tehnice ale fiecăruia dintre interpreţi. La acestea s-ar mai putea adăuga şi cele menţionate mai sus referitor la economia şi transformările caracteristice structurii, şi anume că interpretul nu foloseşte decât un număr relativ redus din totalitatea combinaţiilor posibile, adică doar pe cele folosite şi consacrate în comunitatea din care face parte. Dar pe lângă toate acestea mai trebuie menţionat încă un factor important în procesul de autoreglare. Rolul muzicii în comunităţile tradiţionale, spune Constantin Brăiloiu, este de a servi, în opoziţie cu muzica savantă a Europei occidentale care are ca singur scop frumosul, iar în lipsa utilităţii practice putând fi socotită drept gratuită22. Funcţia socială a muzicii în mediul rural este cel mai uşor de constatat în muzica integrată în unul din acele de practici colective sau de gesturi consacrate numite în general rituri sau obiceiuri. Lucrări esenţiale, acte decisive ale vieţii umane, momente importante ale calendarului nu ar putea fi marcate fără muzică. De aici rezultă că ocaziile cântecului sunt bine stabilite: cântecele de leagăn nu se cântă decât la leagăn, cântecele de seceriş numai când se seceră, cântecele funebre numai la înmormântări23. Toate aceste rituri şi 20 Pascal Bentoiu, Imagine şi sens, Bucureşti, Ed. Muzicală a Uniunii Compozitorilor, 1971, p.36-37 21 Ibidem, p.36 22 Constantin Brăiloiu, Opere, vol II, Bucureşti, Ed. Muzicală a Uniunii Compozitorilor, p.121 23 Ibidem, p.121 6 obiceiuri au un rol important în autoreglarea şi conservarea structurilor muzicii folclorice, căci atât timp cât riturile vor fi respectate de către toţi membrii comunităţii, implicit şi muzica stabilită pentru aceste ocazii se va desfăşura între limitele proprii, păstrând aceleaşi legi de compoziţie care permit ca transfrmările intervenite să nu afecteze graniţele structurii respective şi să nu fie nevoie de a apela la elemente exterioare. Din acest punct de vedere, putem spune că comunitatea care posedă autoreglajul cel mai eficient este cea ale cărei contacte cu mediul extern se apropie de o valoare minimă. Iar dacă în definirea structurii majoritatea ştiintelor au căzut de acord în a vedea autoreglarea ca un proces infailibil, nu acelaşi lucru se poate spune şi despre domeniul folclorului muzical, unde o autoreglare perfectă ar însemna o comunitate rurală complet izolată, ceea ce, în condiţiile socio-economice şi istorice actuale, şi nu numai, este imposibil de conceput. Un alt factor determinant în problema autoreglării constă în circulaţia pe cale orală a folclorului, oralitate care, pe lângă şlefuirea artistică care o produce, realizează şi selecţia faptelor de folclor; aşa că rezistă în timp şi se răspândeşte în spaţiu numai ceea ce este bun şi frumos realizat. Producţiile nerealizate artistic nu sunt reluate şi astfel dispar24. În lumina celor mai sus afirmate, însuşirea autoreglatoare a folclorului nu mai poate fi contestată, la fel ca şi totalitatea şi transformările sale. După ce am văzut cum poate fi muzica folclorică definită ca o structură cu cele trei caracteristici fundamentale ale sale, urmează ca în ultima parte a eseului nostru să aruncăm o privire asupra progreselor obţinute de metoda structuralistă în alte ştiinţe pentru a putea vedea cum pot ele ajuta la cercetarea folclorului. Esenţiale în cunoaşterea structurilor sunt interrelaţiile care se stabilesc între termeni, elementele solidare care depind unele de altele şi sunt ceea ce sunt numai în raport cu întregul din care fac parte. Sub influenţa matematicii, a semiologiei lui Ferdinand de Saussure şi a modelului lingvistic propus de Noam Chomsky, termenul de structuralism capătă nuanţe diferite, accentul nemaicăzând acum pe configuraţie sau pe totalitate, ci pe modalitatea de construire a unui sistem, pe modelul abstract care exprimă schema sa de funcţionare şi principiile ce stau la baza coeziunii sale interne25. Claude Lévi-Strauss, iniţiatorul metodei structurale în ştiinţele sociale, propunea această definiţie: ‘prin conceptul de structură nu este desemnat un presupus nucleu al obiectului sau o configuraţie a sa, senzorial-perceptibilă, ci un model abstract apt să facă inteligibile raţional regulile 24 Ioan Nicola, Ileana Szenik, Traian Mârza, Curs de folclor muzical, Bucureşti, Ed. Didactică şi Pedagogică, 1963, partea I, p.19 25 Ludwig Grunberg, Opţiuni filosofice contemporane, Bucureşti, Ed. Politică, 1981, p.173 7 care guvernează transformările şi asigură funcţionalitatea unui sistem'26. Dar termenul de ‘model abstract' ridică mai multe probleme, în primul rând referitoare la formarea, geneza acestui model. Lévi-Strauss susţine că atât sistemele sociale cât şi cele lingvistice au la bază acest nucleu abstract elaborat la nivelul gândirii inconştiente, a inconştientului colectiv. Dimpotrivă, Noam Chomsky este de părere că gramatica este dobândită prin simpla diferenţiere a unei scheme fixe înnăscute, mai degrabă decât prin achiziţia progresivă de date, secvenţe, înlănţuiri şi asociaţii noi27. Mai simplu spus, adevărata problemă este aceea de a hotărî între predeterminare sau construcţie progresivă. Referitor la folclor, este evident că toate melodiile pot fi reduse la un model de bază, dar este foarte puţin probabil ca acest model să fie dobândit a priori, ci pare mai curând rezultatul unor cuceriri treptate, prin evoluţia de la structuri mai simple la structuri mai complexe (scări oligocordice, pentatonie, moduri acustice şi cromatice, moduri hexa si heptatonice). De altfel, un individ care se naşte într-o comunitate în care toţi membrii folosesc acelaşi tip de limbaj muzical, nu va putea învăţa decât acest limbaj consacrat, ipoteza ‘schemei fixe înnăscute' nemaigăsindu-şi astfel nici o justificare. O altă contribuţie importantă pe care o aduce metoda structurală este revizuirea raporturilor dintre sincronie şi diacronie, revizuire începută de Ferdinand de Saussure care considera că procesele limbii nu se reduc la diacronie şi că istoria unui cuvânt este foarte departe de a explica semnificaţia lui actuală. Această situaţie este datorată faptului că pe lângă istorie mai există şi sistemul, iar un astfel de sistem constă esenţialmente în legile echilibrului care au repercusiuni asupra elementelor sale şi care, în fiecare moment al istoriei, depind de sincronie28. Această delimitare a rolului fiecărui aspect, sincronic sau diacronic, trebuie aplicată şi în cercetarea folclorului muzical. Dacă din punct de vedere diacronic (ai raportului dintre termeni succesivi, care se substituie unii altora în timp) folclorului i s-au consacrat analize care urmăresc stabilirea modului de evoluţie temporală a tuturor parametrilor săi, ar fi cu siguranţă extrem de folositoare o abordare sincronică a sa, care să pună în evidenţă tipul de relaţii care se stabilesc între termenii săi, legile de compoziţie, tehnicile de variaţie (transformarea) specifice unei melodii sau al unui repertoriu dat. Mai departe, pornind de la abordarea sincronică şi de la premisa că este structurală orice combinaţie de semne care produce semnificaţie29, următorul pas ar putea fi construirea unei teorii a semnificaţiei limbajului muzical 26 Ibidem, p.173 27 Jean Piaget, Structuralismul, Bucureşti, Ed. Ştiinţifică, 1973, p.100 28 Ibidem, p.87 29 Ludwig Grűnberg, Opţiuni filosofice contemporane, Bucureşti, Ed. Politică, 1981, p.182 8 popular, de la această apropiere de lingvistică neputând spera decât un spor de rigurozitate datorat modelelor avansate de studiu al limbajului. Structuralismul determină punerea unor întrebări ce ne duc direct în profunzimile folclorului muzical, în alcătuirea intimă şi primară a sa, iar răspunsurile acestor întrebări vor avea de-a face cu principiile fundamentale pe care este clădită întreaga lume, materia însufleţită sau cea fără viaţă, cât şi manifestările ce ţin de domeniul spiritului. Găsirea acestor (acestui) principii fundamentale este azi scopul cercetării din domeniul ştiinţelor exacte, iar aceste principii sunt valabile pentru toate aspectele naturii înconjurătoare, inclusiv pentru domeniul muzicii, în special cea folclorică, care poate fi asimilată cu uşurinţă viului. Printr-un efort de transdisciplinaritate s-ar putea beneficia de progresele realizate în diverse sectoare de activitate ştiinţifică ce ne vor oferi informaţii demne de luat în considerare şi în ceea ce priveşte folclorul. Cercetarea acestuia nu trebuie să se mai desfăşoare astăzi cu mijloace de investigaţie strict muzicale, mijloace care, trebuie să recunoaştem, au dat totuşi până acum certe rezultate, dar care astăzi, privite dintr-o perspectivă totalizatoare a evoluţiei ideilor în lumea modernă, ne vor oferi inevitabil o cunoaştere parţială a fenomenului, de suprafaţă. Cercetarea folclorului nu va mai trebui, sau chiar nu va mai putea face abstracţie de noţiuni şi procese descrise de ştiinţe precum fizica, chimia, biologia, genetica, psihologia, matematica, lingvistica ş.a. (un exemplu în acest sens este compozitorul Iannis Xenakis care, acum mai bine de patru decenii, a aplicat, pentru muzica cultă de această dată, principiile calculului probabilităţilor, teoria cinetică a gazelor, teoria jocurilor sau structurile matematice). Bineînţeles că poate nu structuralismul va fi acela care ne va releva aceste principii ultime care stau la baza alcătuirii tuturor lucrurilor care ne înconjoară, dar trebuie să recunoaştem că este totuşi un mod mai corespunzător de a pune întrebările potrivite, care să ne ajute să atingem esenţa lucrurilor.Toate acestea nu pot decât să ofere o mare satisfacţie etnomuzicologului, deoarece, aşa cum remarcă şi Jean Piaget, ‘când se ajunge la reducerea unui anumit domeniu de cunoştinţe la o structură autoreglatoare se creează impresia că se intră în posesia motorului intim al sistemului'30. 30 Jean Piaget, Structuralismul, Bucureşti, Ed. Ştiinţifică, 1973, p.17 9